RAMALLAH – Nnan-d yimasayen ifalesṭiniyen dakken la ttnadin ad testeɛṛef Tdukli Tuṛufit s uwanak afalesṭini s Lquds Tagmuḍant d tamaneɣt-nnes seg wasmi ay steɛṛfen Yiwanaken Yeddukklen s Lquds d tamaneɣt n Isṛayil.
Wekkdent-d kra n teɣbula tifalesṭiniyin dakken aselway afalesṭini Mahmoud Abbas yella yetteddu ad yemlil d yineɣlafen n iweẓla n wezɣar n Tdukli Tuṛufit ass n 22 Yennayer deg Bruxelles. Deg wemyager-a, ad asen-yessuter ad steɛṛfen s yikalen ay tewdeg Isṛayil deg 1967 dakken d nitni ay d awanak afalesṭini yernu tamaneɣt n uwanak-a d Lquds Tagmuḍant.
Asteɛṛef-a sɣur Tdukli Tuṛufit d ayen ara d-yesduqqsen tifrat n sin n yiwanaken ay yedhel wemɣiwan agraɣlan yernu d ayen ara yallen Ifalesṭiniyen deg wussis-nsen akken ad rren Falesṭin d amaslaḍ ummid deg Tuddsa n Yeɣlanen Yeddukklen, ɣef wakken ay d-nnant teɣbula-a.
Tasmilt n Tuddsa n Weslelli n Falesṭin la d-tessewjad tiftarin ayɣef ara d-yili udiwenni deg temlilit n useqqamu alemmas n tuddsa-a imalas ay d-yetteddun akken ad msefhamen ɣef tsertit ara ḍefren Yifalesṭiniyen seg-a ɣer sdat.
« Akaten ayɣef ara d-yili udiwenni yella gar-asen wesbadu n wassaɣen d Isṛayil d wakaten isertanen d yizerfanen ay zemren ad ten-ddmen Yifalesṭiniyen », ɣef wakken ay d-yenna Ahmed Majdalani yellan d amaslaḍ n useqqamu aslekman n Tuddsa n Weslelli n Falesṭin.
Deg Dujembeṛ yezrin, yesteɛṛef uselway amarikani Donald Trump s Lquds d tamaneɣt n Isṛayil yernu yeɣtes ad yesgiǧǧ tamahelt tamarikanit deg Isṛayil seg Tel Aviv ɣer Lquds.
Ifalesṭiniyen ɣsen ad rren Lquds Tagmuḍant d tamaneɣt n uwanak-nsen maca Isṛayil teɣs ad tili Lquds s lekmal-nnes d tamaneɣt-nnes « tamaɣlalt ».
Tewdeg Isṛayil tamdint n Lquds Tagmuḍant (ay yellan uqbel ddaw ubaḍi uṛduni) deg wemgaru n 1967. Deg 1980, tesseɣret-d Isṛayil dakken Lquds d « tamaneɣt-nnes tamaɣlalt ur ibeḍḍun », d aẓayer ayyes ur yesteɛṛef ara wemɣiwan agraɣlan.
Deg ukatar n wemtawa isṛayili-afalesṭini, aẓayer n Lquds yessefk ad yefru s lemcawṛat tusridin gar Yisṛayiliyen d Yifalesṭiniyen.
Ɛeyynen-d Yifalesṭiniyen acḥal d tikkelt dakken s kra n ubeddel n uẓayer usḍif d usertan n Lquds ad iḍurr s tamekt tamaglayt akala n talwit.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn